Den kalde krigen i Hollywood
At senator Joseph McCarthy hetset kommunister på 1950-tallet, har vært filmatisert før. 
Men at heksejakten også rammet USAs dyktigste manusforfattere, fortjener sin film. 

Du kan ha sett "30 Seconds over Tokyo", et glimrende krigsdrama fra 1944. 
Dalton Trumbo skrev manus. 
Eller Stanley Kubricks "Spartacus", et storslagent drama fra romertiden med Kirk Douglas og Laurence Olivier i hovedrollene. 
Trumbo skrev manus i 1960. 
Mellom de to årstallene holdt den dyktige forfatteren på å bli ødelagt av amerikanske kommunistjegere. 

I 2005 laget George Clooney filmen "Good night and good luck" om hvordan McCarthyismen stemplet tusenvis av borgere som kommunister slik at de mistet jobbene sine. 
Blant de få som sto imot, var tv-programlederen Edward R. Murrow. 

Les anmeldelsen av Clooneys film her: 

Nå har regissør Jay Roach laget en fin oppfølger om svartelistingen av Dalton Trumbo og ni kollegaer. 
Kommunistjegere par exellence var skuespillerne John Wayne og Hedda Hopper (giftig spilt av Helen Mirren). 
De overdøvet fullstendig sine kollegaer Gregory Peck og Lauren Bacall som offentlig forsvarte retten til politisk ytringsfrihet. 
Mangeårig kamp 

Det er krevende å lage et filmdrama som strekker seg over to tiår, men Roach lykkes i å holde på interessen fra Trumbo hetses under en kongresshøring i 1949, fengsles for sine meninger i 1950 og til han vinner to Oscar-priser for manus han måtte skrive under pseudonym på grunn av svartelistingen. 

I tillegg til å skildre den årelange belastningen på Trumbos familie klarer Roach å vise hvordan kommunistjakten skapte ofre i flere av filmindustriens leire. 
Men han kunne godt tydeliggjort bedre hvorfor den velstående Trumbo var kommunist. 

I dag trengs en hærskare av Murrower og Trumboer, modige og pågående mennesker som tør å forsvare ytringsfriheten så vel som retten til å forsvare seg mot anklager. 
Ikke gå før du har sett det siste dokumentaropptaket av den virkelige Trumbo. 
